ไทยพร้อมสนับสนุนการทำงานของสมัชชาอาเซียน เพื่อร่วมกันขับเคลื่อนประชาคมอาเซียนให้ก้าวหน้าในทุกมิติ
นายกรัฐมนตรี ร่วมพิธีเปิดการประชุมใหญ่สมัชชารัฐสภาอาเซียน (AIPA) ครั้งที่ 40 และกล่าวต้อนรับผู้เข้าร่วมประชุม โดยเน้นย้ำไทยพร้อมสนับสนุนการทำงานของสมัชชาอาเซียน เพื่อร่วมกันขับเคลื่อนประชาคมอาเซียนให้ก้าวหน้าในทุกมิติ           พลเอก ประยุทธ์ จันทร์โอชา นายกรัฐมนตรี เข้าร่วมพิธีเปิดการประชุมใหญ่สมัชชารัฐสภาอาเซียน (AIPA) ครั้งที่ 40 ที่โรงแรมแชงกรี-ลา กรุงเทพมหานคร โดยกล่าวว่า รัฐบาลและประชาชนไทยขอต้อนรับคณะผู้แทนประเทศสมาชิกและผู้สังเกตุการณ์ทุกคน ซึ่ง AIPA ถือว่ามีส่วนสำคัญในการช่วยขับเคลื่อนอาเซียนมาอย่างต่อเนื่อง โดยผ่านกระบวนการนิติบัญญัติ โดยเฉพาะ AIPA มีส่วนทำให้เสาหลักด้านสังคมมีความเข้มแข็งโดยมีประชาชนเป็นศูนย์กลาง ทั้งนี้นโยบายรัฐบาลจะสำเร็จส่งผ่านไปยังประชาชนต้องผ่านกระบวนการนิติบัญญัติ การแลกเปลี่ยนประสบการณ์ ซึ่งขณะนี้อาเซียนกำลังเผชิญความท้าทายต่าง ๆ ทั้งนี้ยังชื่นชมการที่ AIPA สามารถผลักดันอาเซียนให้ปลอดยาเสพติด และชื่นชมคณะที่ปรึกษารัฐสภาอาเซียนที่เห็นพ้องพัฒนาทางเลือกและตกลงร่วมกันพัฒนาชุมชนอาเซียนให้ปลอดยาเสพติดอย่างยั่งยืน ซึ่งเห็นว่าการแก้ปัญหายาเสพติดทุกคนจะร่วมมือกันอย่างจริงจังให้ยาเสพติดหมดไป และอีกปัญหาคือปัญหาสิ่งแวดล้อม ซึ่งอาเซียนร่วมกันแก้ปัญหา และอีกปัญหาสำคัญคือปัญหาขยะทะเล ซึ่งไทยในฐานะประธานอาเซียนมุ่งมั่นแก้ปัญหาขยะทะเลให้เกิดขึ้นอย่างเป็นรูปธรรม โดยหวังว่า AIPA จะนำปฏิญากรุงเทพเป็นกรอบในการผลักดันขับเคลื่อนอาเซียนให้เกิดความยั่งยืน ทั้งนี้เชื่อมั่นว่า การทำงานร่วมกันของอาเซียนภายใต้กรอบไอป้าจะช่วยอำนวยความสะดวกด้านกฎหมายให้สอดคล้องกัน เพื่อเป็นกรอบแนวทางอนาคตที่ยั่งยืนและเข้มแข็ง เพื่อให้อาเซียนมีขีดความสามารถในการแข่งขันสูงโดยไม่ทิ้งใครไว้ข้างหลัง และร่วมกันขับเคลื่อนประชาคมอาเซียนให้ก้าวหน้าในทุกมิติ.